નમીતાએ ફટાફટ એમ્બ્યુલન્સ બોલાવીને આરતીને નર્સિંગ હોમમાં દાખલ કરી દીધી. સુશાંતની ખબર તો પછીથી લેવાશે. અને હા, આરતીની ખબર પણ લેવી જ પડશે હવે તો. એક વાર સારી થવા દે, પછી એની વાત છે. પોતાના જીવના જોખમે આમ નોકરી કરવાની? ચલાવવા ખાતર ઘર ચલાવવાનું? વરને સાચવવાનો? અરે! હજીય સુશાંત કોઈ બીમારીને લીધે પથારીમાં હોત કે બીજું કોઈ કારણ હોત તો સમજ્યાં. આમ તદ્દન નફકરા ને આળસુ થઈને પડી રહેનારની શું દયા ખાવાની? અરે! એણે તો આવી પરિસ્થિતિમાં થોડું પણ મગજ દોડાવીને આરતીને સાચવી લેવાની હતી ત્યારે સાવ બુદ્ધિ બહેર મારી ગઈ હોય એવું સુશાંતનું વર્તન નમીતાને અજબ લાગતું હતું.